[pic] | EUROOPAN YHTEISÖJEN KOMISSIO |

Bryssel 8.5.2006

KOM(2006) 209 lopullinen

2005/0017 (COD)

Muutettu ehdotus

EUROOPAN PARLAMENTIN JA NEUVOSTON ASETUS

Euroopan tasa-arvoinstituutin perustamisesta

(komission EY:n perustamissopimuksen 250 (2) artiklan nojalla esittämä)

2005/0017 (COD)

Muutettu ehdotus

EUROOPAN PARLAMENTIN JA NEUVOSTON ASETUS

Euroopan tasa-arvoinstituutin perustamisesta (ETA:n kannalta merkityksellinen teksti)

1. TAUSTAA

1.1. Nizzassa vuonna 2000 kokoontunut Eurooppa-neuvosto totesi, että naisten ja miesten tasa-arvon lisäämiseksi on lisättävä alaa koskevaa tuntemusta ja kokemusten vaihtoa perustamalla Euroopan tasa-arvoinstituutti, ja pyysi komissiota suorittamaan aiheesta toteutettavuustutkimuksen. Vuonna 2002 valmistuneessa toteutettavuustutkimuksessa arvioitiin instituutin perustamistarvetta, sen tavoitteita sekä sen hallintorakennetta.

1.2. Myös Euroopan parlamentti on vuodesta 2002 lähtien kannattanut instituutin perustamista ja tilasi aiheesta erityistutkimuksen, joka valmistui kesäkuussa 2004.

1.3. Kesäkuun 1.–2. päivänä 2004 kokoontunut neuvosto (työllisyys, sosiaalipolitiikka, terveys ja kuluttaja-asiat) piti myös toivottavana tällaisen instituutin perustamista Irlannin puheenjohtajakaudella Limerickissä toukokuussa 2004 pidetyssä tasa-arvoasioista vastaavien ministereiden kokouksessa saatujen tulosten perusteella. Neuvosto korosti kuitenkin, että instituutin rakenteen on oltava sellainen, että se tuo lisäarvoa eikä aiheuta päällekkäisyyttä tällä alalla nykyisin toteutettavien muiden toimien kanssa. Lisäksi mainittiin, ettei sen perustaminen saisi vaikuttaa talousarvioon.

1.4. Kesäkuussa 2004 kokoontunut Eurooppa-neuvosto – otettuaan huomioon aikaisemmat keskustelut sekä miesten ja naisten tasa-arvoon liittyvät Lissabonin toimintaohjelman tavoitteet – ilmoitti kannattavansa Euroopan tasa-arvoinstituutin perustamista ja kehotti komissiota tekemään asiaa koskevan ehdotuksen.

1.5. Komissio esitti 8. maaliskuuta 2005 ehdotuksen asetukseksi Euroopan tasa-arvoinstituutin perustamisesta[1]. Ehdotus on johdonmukainen joulukuussa 2002 annetun tiedonannon sekä helmikuussa 2005 esitetyn, Euroopan unionin sääntelyvirastojen toimintakehystä koskevan toimielinten välisen sopimusluonnoksen kanssa. [2]

1.6. Ehdotetun instituutin tarkoituksena on antaa teknistä tukea sekä jäsenvaltioille että yhteisön toimielimille ja etenkin komissiolle miesten ja naisten tasa-arvoa koskevan yhteisön politiikan edistämiseksi. Sen tehtävänä on näin ollen objektiivisten, luotettavien ja vertailukelpoisten tietojen kerääminen, analysointi ja levittäminen yhteisön tasolla sekä soveltuvien menetelmien kehittäminen, jotta voitaisiin tukea tasa-arvonäkökohdan sisällyttämistä osaksi yhteisön politiikkaa. Se edistää hyvien toimintatapojen vaihtoa, asiaan liittyvien sidosryhmien välistä vuoropuhelua ja tietämystä sekä lisää alalla toteutettavan yhteisön politiikan näkyvyyttä EU-kansalaisten keskuudessa.

1.7. Jotta instituutin toiminnan tehokkuus varmistettaisiin ottaen huomioon instituutin koko ja tekninen luonne, ehdotetaan, että hallintoneuvostosta tulee 15-jäseninen rajattu hallintoneuvosto (kuusi neuvoston edustajaa, kuusi komission edustajaa ja kolme työmarkkinaosapuolten ja valtiosta riippumattomien järjestöjen edustajaa, joilla ei ole äänioikeutta). Lisäksi ehdotetaan säädettäväksi neuvoa-antavasta ryhmästä, joka toimii johtajaa tukevana ja tietojen vaihdon rakenteena. Ryhmä koostuu kaikkien 25 jäsenvaltion toimivaltaisten tahojen edustajista ja Euroopan tason työmarkkinaosapuolten ja valtiosta riippumattomien järjestöjen kolmesta edustajasta.

1.8. Neuvosto hyväksyi yleisen suuntauksen kesäkuussa 2005. Se suhtautui myönteisesti komission ehdotukseen lukuun ottamatta hallintoneuvoston kokoonpanoa. Neuvosto kannatti laajaa hallintoneuvostoa, johon kuuluu 31 jäsentä (25 edustajaa jäsenvaltioista, kolme komission edustajaa ja kolme Euroopan tason työmarkkinaosapuolten ja valtiosta riippumattomien järjestöjen edustajaa, joilla ei ole äänioikeutta), sekä 6-jäsenistä johtokuntaa. Koska kaikki jäsenvaltiot ovat edustettuina hallintoneuvostossa, neuvosto poisti ehdotuksesta neuvoa-antavan ryhmän.

1.9. Euroopan talous- ja sosiaalikomitea antoi lausuntonsa 27. syyskuuta 2005. Se kannatti komission ehdotusta ja tuki myös rajattua hallintoneuvostoa koskevaa ehdotusta sekä pyysi, että äänioikeus annettaisiin myös Euroopan tason työmarkkinaosapuolten ja valtiosta riippumattomien järjestöjen edustajille.

1.10. Euroopan parlamentti antoi lausuntonsa ensimmäisessä käsittelyssä 14. maaliskuuta 2006 esittäen 50 tarkistusta. Lausunto perustui Grönerin ja Santorin mietintöön, joka laadittiin naisten oikeuksien ja sukupuolten tasa-arvon valiokunnan nimissä.

2. TARKISTUSTEN TARKASTELU

Tarkistukset jakautuvat seuraavasti:

– Tekstiä selkeyttävät tarkistukset : Komissio voi hyväksyä nämä tarkistukset sellaisinaan (2, 3, 6, 59/74, 13, 15, 18, 28, 29, 35, 36, 38, 39, 45 ja 53) tai hiukan muotoiltuna (tarkistukset 7, 8, 10 ja 40).

– Instituutin tehtäviä ja työskentelymenetelmiä vahvistavat tai selkiyttävät tarkistukset: Naisten oikeuksien ja sukupuolten tasa-arvon valiokunnassa oli äänestetty useista tarkistuksista, joilla pyrittiin vahvistamaan instituutin tehtäviä, mutta näitä tarkistuksia lievennettiin täysistunnossa. Euroopan parlamentin selkeä kanta instituutin teknisestä luonteesta mahdollistaa sen, että komissio voi hyväksyä nämä tarkistukset sellaisinaan (tarkistukset 60/76, 61rev/77, 17, 62/78, 64/80, 65/81, 42, 48, 67/83 ja 68/84) taikka osittain tai uudelleen muotoiltuina (4, 5, 20, 24, 25, 26 ja 63/79). Myös neuvosto voisi periaatteessa hyväksyä nämä tarkistukset komission hyväksymässä muodossa. Komissio ei voi hyväksyä tarkistusta 30, koska työn päällekkäisyyttä on vältettävä.

– Laaja-alaisia kysymyksiä koskevat tarkistukset : Kyse on muun muassa johtajan valintamenettelystä, johtajan sopimuksen jatkamisesta tai instituutin arviointimenettelystä, eikä komissio voi hyväksyä näitä tarkistuksia (46, 47, 51 ja 54), koska kaikkiin virastoihin on sovellettava johdonmukaista lähestymistapaa. Neuvosto ei kyseenalaistanut näitä säännöksiä. Komissio hyväksyy sellaisinaan tarkistukset 41 (hallintoneuvoston puheenjohtajan toimikausi) ja 55 (tarkennus, joka koskee instituutin toiminnan aloittamisen määräaikaa).

Hallintoneuvoston kokoonpanoa koskevan tärkeän kysymyksen osalta Euroopan parlamentti päätti kannattaa rajattua hallintoneuvostoa, jossa neuvosto ja komissio eivät kuitenkaan olisi tasapuolisesti edustettuina: hallintoneuvosto koostuisi 13 jäsenestä (yhdeksän neuvoston edustajaa, ainoastaan yksi komission edustaja sekä kolme Euroopan tason työmarkkinaosapuolten ja valtiosta riippumattomien järjestöjen edustajaa, joilla ei ole äänioikeutta. Neuvoston yhdeksän edustajaa pitäisi nimittää komission esittämän luettelon perusteella sen jälkeen, kun Euroopan parlamenttia on kuultu) [3]. Komissio hyväksyy Euroopan parlamentin kannan (tarkistus 66/82) edellyttäen, että niissä hyvin harvoissa tapauksissa, joissa komissio on vastuussa (työohjelman ja talousarvion hyväksyminen), komission edustajan äänen painoarvo on sama kuin neuvoston yhdeksän edustajan äänien painoarvo, jotta näiden kahden toimielimen välinen tasapaino säilyy.

– Tarkistukset, jotka ovat rakentavia mutta jotka eivät kuulu asetukseen vaan instituutin sisäisiin sääntöihin (tarkistus 31), hallintoneuvoston toimivaltaan (tarkistukset 32 ja 52) tai muiden tarkistusten piiriin (tarkistus 23), ja joita ei hyväksytä .

– Tarkistukset, jotka koskevat lainsäädäntötekniikkaa : Komissio hyväksyy tarkistuksen 9, joka lisää oikeudellista selkeyttä, mutta ei hyväksy tarkistusta 1, jolla pyritään lisäämään ehdotuksen oikeusperustaan artikla, joka ei ole erityinen perusta (3 artiklan 2 kohta).

2.1. Tarkistukset, jotka komissio hyväksyy kokonaisuudessaan

2.1.1. Tarkistus 2

Tällä tarkistuksella johdanto-osan 7 kappaleeseen lisätään kaksi seikkaa (”verkottuminen” ja ”sukupuolinäkökohtien korostaminen”) komissiolle tehdyn toteutettavuustutkimuksen tuloksiin. Tarkistus voidaan hyväksyä, koska kyseisiä seikkoja korostettiin tutkimuksessa.

2.1.2. Tarkistus 3

Tarkistus koskee (instituutin tehtäviä käsittelevään) johdanto-osan 10 kappaleeseen tehtäviä kahta pientä lisäystä, joilla selkeytetään tekstiä, sekä ”tietojen kerääminen” -ilmaisun korvaamista ilmaisulla ”tietojen dokumentointi” sen selkeyttämiseksi, että instituutin tehtävissä korostetaan pikemminkin kerättyjen tietojen analysointia, mistä koituu selkeää lisäarvoa. Tarkistus voidaan hyväksyä, koska instituutin on kerättävä tiedot voidakseen analysoida ne.

2.1.3. Tarkistus 6

Tarkistuksella lisätään johdanto-osan 11 kappaleeseen nimenomainen viittaus instituutin sekä kansallisten tilastolaitosten ja yhteisön tilastolaitoksen väliseen yhteistyöhön. Se voidaan hyväksyä, koska se on johdonmukainen 4 artiklan säännösten kanssa.

2.1.4. Tarkistus 9

Tarkistuksella lisätään johdanto-osan 13 kappaleeseen viittaus perustamissopimuksen 3 artiklan 2 kohtaan. Se voidaan hyväksyä, koska kyse on tarkennuksesta.

2.1.5. Tarkistus 59/74

Tarkistuksessa lisätään 1 artiklaan otsikko ”Instituutin perustaminen”, koska muillakin artikloilla on otsikot. Tämä otsikko voidaan hyväksyä, ja se on myös mukana neuvoston tekstissä.

2.1.6. Tarkistus 13

Tarkistus lisää 2 artiklan (Tavoitteet) selkeyttä, ja se voidaan hyväksyä.

2.1.7. Tarkistus 60/76

Tarkistus koskee 3 artiklan (Instituutin tehtävät) 1 kohdan a alakohtaa, ja se koostuu neljästä pienestä muutoksesta:

– Poistetaan ilmaisu ”kerättävä, tallennettava”, jotta korostettaisiin analysointia keräämisen sijaan, koska kerääminen on muiden tahojen, muun muassa Eurostatin, tehtävä. Tarkistus voidaan hyväksyä, koska tiedot on joka tapauksessa kerättävä ennen niiden analysointia, vaikka sana ”kerättävä” poistettaisiinkin analysoimisen korostamiseksi. Dokumentointi mainitaan lisäksi nimenomaisesti johdanto-osan 10 kappaleessa (ks. tarkistus 3).

– Lisätään ilmaisu ”parhaat käytännöt”. Tarkistus voidaan hyväksyä, koska se selkeyttää tehtäviä.

– Lisätään työmarkkinaosapuolet niiden organisaatioiden joukkoon, joiden kanssa instituutin on tehtävä yhteistyötä. Tarkistus voidaan hyväksyä, koska se on johdonmukainen 4 artiklan kanssa.

– Lisätään instituutin tehtäviin huomion kiinnittäminen aloihin, joilla on tarpeen tehdä enemmän tutkimuksia, ja aloitteiden tekeminen puutteiden korjaamiseksi. Tarkistus voidaan hyväksyä, koska sillä selkeytetään instituutin tehtäviä.

2.1.8. Tarkistus 15

Tällä 3 artiklan 1 kohdan b alakohtaan tehtävällä tarkistuksella pyritään vahvistamaan yhteistyötä Eurostatin ja kansallisten tilastolaitosten kanssa. Tarkistus voidaan hyväksyä, koska se tarkentaa ja selkeyttää tehtäviä.

2.1.9. Tarkistus 61rev./77

Tässä 3 artiklan 1 kohdan c alakohtaa koskevassa tarkistuksessa ehdotetaan kolmea lisäystä:

– menetelmien levittäminen ja niiden käytön edistäminen

– menetelmillä on tuettava yhteisön politiikan lisäksi siitä johtuvia kansallisia toimia

– tuki tasa-arvon valtavirtaistamiselle kaikissa yhteisön toimielimissä ja elimissä.

Tarkistus voidaan hyväksyä, koska kyse on tehtävien vahvistamisesta ja tarkentamisesta.

2.1.10. Tarkistus 17

Tässä 3 artiklan 1 kohdan (uutta) d a alakohtaa koskevassa tarkistuksessa ehdotetaan, että asetuksessa säädetään nimenomaisesti instituuttia varten perustettavasta verkostosta, johon kuuluvat kaikki asiaa käsittelevät tahot, jotta voidaan optimoida resurssien käyttö, edistää tietojenvaihtoa jne. Tarkistus voidaan hyväksyä. Komission ehdotuksessa ehdotetaan jo määrärahoja telemaattisen verkoston perustamiseksi, koska kaikilla virastoilla on käytössään tällainen verkosto. Myös neuvosto on valmis telemaattisen verkoston perustamiseen.

2.1.11. Tarkistus 18

Tässä 3 artiklan 1 kohdan e alakohtaa (instituutin omaa toimintaa käsittelevän vuosittaisen raportin julkaiseminen) koskevassa tarkistuksessa ehdotetaan, että kyseinen tehtävä siirrettäisiin erilliseen kohtaan. Tarkistus voidaan hyväksyä, koska se lisää tehtävien esittelyn selkeyttä. Sama muutos on tehty neuvoston tekstissä.

2.1.12. Tarkistus 62/78

Tässä 3 artiklan 1 kohdan f alakohtaa koskevassa tarkistuksessa tarkennetaan edelleen asiantuntijakokousten tavoitteita. Tarkistus voidaan hyväksyä, ja se on johdonmukainen myös neuvoston tekstin kanssa.

2.1.13. Tarkistus 64/80

Tässä 3 artiklan 1 kohdan (uutta) g b alakohtaa koskevassa tarkistuksessa ehdotetaan säädettäväksi, että instituutin tehtäviin kuuluu asiaankuuluvien organisaatioiden kanssa tehtävän yhteistyön ja käytävän vuoropuhelun kehittäminen, josta jo säädetään 8 artiklassa, jotta tämä instituutin tehtävä tuotaisiin paremmin esille. Hyväksytään.

2.1.14. Tarkistus 65/81

Tässä 3 artiklan 1 kohdan (uutta) h d alakohtaa koskevassa tarkistuksessa ehdotetaan, että instituutti tarjoaa yhteisön toimielimille tietoa tasa-arvosta liittymisneuvotteluja käyvissä maissa ja ehdokasvaltioissa. Tarkistus voidaan hyväksyä, sillä siinä tarkennetaan tärkeää tehtävää: instituutin on autettava sellaisten tietojen keräämisessä, joiden perusteella komissio voi laatia raportteja kyseisten maiden tilanteesta.

2.1.15. Tarkistus 28

Tässä 3 artiklan 1 kohdan (uutta) h e alakohtaa koskevassa tarkistuksessa käsitellään hyvien toimintatapojen esimerkkien levittämistä. Tarkistus voidaan hyväksyä, koska siinä tarkennetaan tehtäviä, mutta se olisi lisättävä 3 artiklan 1 kohdan a alakohtaan neuvoston tekstin mukaisesti.

2.1.16. Tarkistus 29

Tässä 3 artiklan (uutta) 1 a kohtaa koskevassa tarkistuksessa ehdotetaan, että instituutin toimintaa käsittelevän vuosittaisen raportin julkaiseminen siirrettäisiin erilliseen kohtaan. Tarkistus voidaan hyväksyä, koska tehtävän siirtäminen toiseen kohtaan parantaa tekstin jäsentelyä (ks. tarkistus 18) ja koska se on johdonmukainen neuvoston tekstin kanssa.

2.1.17. Tarkistus 35

Tämä 7 artiklan (Oikeus tutustua asiakirjoihin) 4 kohtaan tehtävä tarkistus koskee tekstin tiivistämistä asetukseen (EY) N:o 45/2001 viitaten. Tarkistus voidaan hyväksyä, koska sanamuoto on ytimekkäämpi ja johdonmukainen neuvoston tekstin kanssa.

2.1.18. Tarkistus 36

Tämä 8 artiklan (Yhteistyö kansallisten ja Euroopan tason organisaatioiden sekä kansainvälisten organisaatioiden ja kolmansien maiden kanssa) 1 kohtaa koskevassa tarkistuksessa mainitaan nimenomaisesti yhteistyö asiantuntijoiden ja yliopistojen kanssa. Tarkistus hyväksytään, koska sillä täsmennetään käsitettä.

2.1.19. Tarkistus 38

Tässä 10 artiklan 2 kohtaa koskevassa tarkistuksessa lisätään hallintoneuvoston jäseniin sovellettava monialaisen asiantuntemuksen edellytys. Tarkistus voidaan hyväksyä, koska se selkeyttää tekstiä.

2.1.20. Tarkistus 39

Tässä 10 artiklan 2 kohdan toiseen alakohtaan tehtävässä tarkistuksessa ehdotetaan säädettäväksi, että kyseisten kolmen toimielimen on varmistettava, että naiset ja miehet ovat tasapuolisesti edustettuina ja että naisia ja miehiä on kumpiakin vähintään 40 prosenttia hallintoneuvoston kokoonpanosta. Tarkistus hyväksytään, koska teksti on lähempänä neuvoston tekstiä, jossa vaaditaan miesten ja naisten tasapainoista osallistumista (komission ehdottaman tasapuolisen osallistumisen sijaan).

2.1.21. Tarkistus 41

Tässä 10 artiklan 3 kohtaan (hallintoneuvoston toimikauden kesto) tehtävässä tarkistuksessa pidennetään puheenjohtajan ja varapuheenjohtajan toimikausi yhdestä vuodesta kahteen ja puoleen vuoteen. Tarkistus voidaan hyväksyä, koska se on johdonmukainen neuvoston tekstin kanssa.

2.1.22. Tarkistus 42

Tässä 10 artiklan 5 kohdan b alakohtaan tehtävässä tarkistuksessa ehdotetaan, että instituutin vuosittainen raportti julkaistaan instituutin Internet-sivustolla. Tarkistus lisää avoimuutta, ja se voidaan hyväksyä.

2.1.23. Tarkistus 45

Tässä 10 artiklan 11 kohtaan tehtävässä tarkistuksessa todetaan nimenomaisesti, että muiden virastojen ja elinten johtajat voivat osallistua hallintoneuvoston kokouksiin näiden virastojen työohjelmien koordinoimiseksi tasa-arvon valtavirtaistamisen osalta. Tarkistus voidaan hyväksyä, koska siinä selkeytetään virastojen välisen yhteistyön tavoitetta.

2.1.24. Tarkistus 48

Tässä 11 artiklan 4 kohtaan tehtävässä tarkistuksessa ehdotetaan säädettäväksi, että neuvosto ja Euroopan parlamentti voivat milloin tahansa kutsua johtajan kuulemistilaisuuteen, jossa käsitellään mitä tahansa instituutin toimintaan liittyvää kysymystä. Tarkistus hyväksytään: Virastojen johtajat esittelevät säännöllisesti työohjelmansa, tilannekatsauksia jne. toimivaltaisille parlamentin valiokunnille, ja rajatun hallintoneuvoston (jossa kaikki jäsenvaltiot eivät ole edustettuina) tapauksessa on tärkeää, että myös neuvostolle annetaan tämä mahdollisuus.

2.1.25. Tarkistukset 67/83

Tällä 12 artiklan (Neuvoa-antava ryhmä) 1 kohtaan tehtävällä tarkistuksella rajataan ryhmän jäsenyys ainoastaan jäsenvaltioiden edustajiin ja poistetaan Euroopan tason valtiosta riippumattomien järjestöjen ja työmarkkinaosapuolten kolmen edustajan osallistuminen, koska kyseiset edustajat ovat äänioikeudettomia hallintoneuvoston jäseniä.

Komissio hyväksyy hallintoneuvoston rajattua kokoonpanoa koskevien tarkistuksen 66/82 mukaisesti, että neuvoa-antavan ryhmän kokoonpano rajataan ainoastaan jäsenvaltioiden edustajiin, ja pitää riittävänä sitä, että sidosryhmien kolme edustajaa ovat mukana ainoastaan hallintoneuvostossa.

2.1.26. Tarkistukset 68/84

Tässä 12 artiklan 4 kohtaa koskevassa tarkistuksessa tekstiin tehdään lisäys, jonka mukaan neuvoa-antava ryhmä avustaa johtajaa instituutin vuotuisten ja keskipitkän aikavälin työohjelmien laadinnassa. Tarkistus voidaan hyväksyä. Rajatun hallintoneuvoston (jossa kaikki jäsenvaltiot eivät ole edustettuina) tapauksessa on tärkeää vahvistaa kaikkien jäsenvaltioiden edustajista koostuvan neuvoa-antavan ryhmän asemaa.

2.1.27. Tarkistus 53

Tässä 20 artiklaa (Arviointi) koskevassa tarkistuksessa tarkennetaan, että instituutin arvioinnissa käsitellään tehtävien laajentamisesta aiheutuvien taloudellisten vaikutusten lisäksi tehtävien muuttamisesta aiheutuvia taloudellisia vaikutuksia. Tarkistus voidaan hyväksyä, koska se lisää selkeyttä ja on johdonmukainen neuvoston tekstin kanssa.

2.1.28. Tarkistus 55

Tässä 23 artiklaa (Instituutin toiminnan käynnistyminen) koskevassa tarkistuksessa tarkennetaan, että instituutin on aloitettava toimintansa mahdollisimman pian ja viimeistään kahdentoista kuukauden kuluessa. Tarkistus vahvistaa sanamuotoa, ja se voidaan hyväksyä.

2.2. Tarkistukset, jotka komissio voi hyväksyä hiukan muotoiltuina

2.2.1. Tarkistus 4

Tällä tarkistuksella tekstiin lisätään uusi johdanto-osan 10 a kappale, joka käsittelee miesten ja naisten harmonista rinnakkaiseloa ja tasapainoista osallistumista yhteiskunnassa sekä instituutin tehtävää tasapainoisen osallistumisen varmistamisessa. Tarkistus voidaan hyväksyä sen jälkeen kun se on muotoiltu uudelleen siten, että instituutin olisi myötävaikutettava tavoitteen saavuttamiseen sen sijaan, että sen olisi varmistettava, että tavoite saavutetaan.

2.2.2. Tarkistus 5

Tällä tarkistuksella tekstiin lisätään uusi johdanto-osan 10 b kappale, jonka mukaan instituutin on syytä tuoda esiin naisten saavutuksia kaikilla yhteiskunnallisilla aloilla myönteisen kuvan antamiseksi, jolla kannustetaan muita naisia tekemään samoin. Tarkistus voidaan hyväksyä sen jälkeen, kun siihen on lisätty myös miesten roolimallien esiin tuominen. Ilmaisu ”Naisten saavutusten korostaminen kaikilla yhteiskunnallisilla aloilla on nykyään tärkeää positiivisen esimerkin tarjoamisessa kaikille naisille…” tulisi sen vuoksi korvata ilmaisulla ” Eurooppalaisen yhteiskunnan eri aloilla esiintyvien myönteisten sukupuoliroolien esiintuominen on tärkeää myönteisen esimerkin antamiseksi muille miehille ja naisille…”. Ks. myös tarkistus 63/79.

2.2.3. Tarkistus 7

Tässä instituutin työskentelymenetelmiä koskevaan johdanto-osan 12 kappaleeseen tehtävässä tarkistuksessa korvataan ilmaisu ”Päällekkäisyyksien välttämiseksi” ilmaisulla ” Voimavarojen parhaan mahdollisen käytön varmistamiseksi ”. Tarkistuksen sisältö voidaan hyväksyä tekstiin tehtävänä lisäyksenä, ei korvauksena. Toimintojen päällekkäisyyden välttäminen on tärkeä näkökohta, joka on mainittava, ja sitä varten säädetään erityisistä työskentelymenetelmistä. Ks. myös tarkistus 30, jota ei hyväksytä.

2.2.4. Tarkistus 8

Tällä tarkistuksella lisätään tekstiin uusi johdanto-osan 12 a kappale, joka liittyy 8 artiklan 1 kohdan (sekä hyväksyttyjen tarkistuksen 64/80 seurauksena 3 artiklan 1 kohdan g b alakohdan) sisältöön, joka koskee instituutin yhteistyötä eri avaintoimijoiden kanssa. Tarkistus voidaan hyväksyä sen jälkeen, kun järjestöjen joukkoon on lisätty ” työmarkkinaosapuolet ja tutkimuskeskukset ”, jotta se vastaisi paremmin 8 artiklaa.

2.2.5. Tarkistus 10

Tällä johdanto-osan 19 kappaletta (Toissijaisuus) koskevalla tarkistuksella poistetaan viittaus päätavoitteisiin, koska sitä pidetään hiukan rajoittavana. Komissio on korostanut joitakin tavoitteita suhteessa toissijaisuusperiaatteeseen osoittaakseen yhteisön tason säädöksen tarpeellisuuden (vertailukelpoisten ja luotettavien tietojen hankkiminen Euroopan tasolla). Koska tässä kappaleessa mainittujen tavoitteiden poistaminen ei olisi asianmukainen ratkaisu kappaleen sisällön ymmärtämisen kannalta (kyseisellä kappaleella perustellaan yhteisön tason instituutin perustamisen tarve sen tavoitteisiin nähden), poistamisen sijaan kappaletta olisi täydennettävä seuraavaan tapaan: ”[…] toisin sanoen […] tietojen hankkiminen Euroopan tasolla, menetelmien kehittäminen, asiaan liittyvien sidosryhmien välisen vuoropuhelun edistäminen jne . yhteisön toimielinten ja jäsenvaltioiden auttamiseksi […]”. Tämän uudelleenmuotoilun myötä tarkistus voidaan hyväksyä.

2.2.6. Tarkistus 20

Tässä 3 artiklan 1 kohdan g alakohtaa koskevassa tarkistuksessa selkeytetään tehtävien kuvausta, ja se voidaan hyväksyä lukuun ottamatta ilmaisun ”ja edistettävä” lisäämistä, koska instituutilla on määrärahat omien konferenssien ja seminaarien järjestämiseen mutta ei määrärahoja muiden tahojen järjestämien konferenssien tukemiseen taloudellisesti.

2.2.7. Tarkistus 63/79

Tllä 3 artiklan 1 kohtaa koskevalla tarkistuksella lisätään uusi g a alakohta, jossa korostetaan instituutin tehtävää myönteisen kuvan levittämisessä ja naisten asemaa nykyajan yhteiskunnassa. Tarkistus voidaan hyväksyä kahden muutoksen jälkeen: a) Mukaan on otettava miesten tärkeä asema miesten ja naisten todellisen tasa-arvon edistämisessä. Ilmaisu ”naisten saavutuksista” on siksi korvattava ilmaisulla ” eurooppalaisessa yhteiskunnassa esiintyvistä myönteisistä sukupuolirooleista ” (ks. myös tarkistus 5). b) Lisäksi on poistettava ilmaisu ”ehdotettava politiikkoja”, koska instituutin on rajattava toimintansa tulosten ja aloitteiden esittämiseen, kun otetaan huomioon sen tehtävä teknisen tuen antajana poliittisille päätöksentekijöille.

2.2.8. Tarkistus 24

Tässä 3 artiklan 1 kohdan (uutta) h a alakohtaa koskevassa tarkistuksessa tarkennetaan, että instituutin tehtäviin kuuluu tasa-arvon valtavirtaistamiseen liittyvän asiantuntija-avun antaminen julkisille ja yksityisille organisaatioille. Tarkistus voidaan hyväksyä sen jälkeen, kun se on muotoiltu uudelleen seuraavalla tavalla sen selkeyttämiseksi, että instituutti ei voi vastata julkisten ja yksityisten organisaatioiden esittämiin tukipyyntöihin, vaan että se levittää käytössään olevaa tietoa: ”annettava julkisille ja yksityisille organisaatioille mahdollisuus hyödyntää tasa-arvon valtavirtaistamiseen liittyvää asiantuntemustaan” ilmaisun ”annettava asiantuntija-apua” sijaan.

2.2.9. Tarkistus 25

Tässä 3 artiklan 1 kohdan (uutta) h b alakohtaa koskevassa tarkistuksessa tarkennetaan, että instituutin tehtävänä on antaa yhteisön toimielimille suosituksia ja ohjeita siitä, miten ne voivat sisällyttää tasa-arvon valtavirtaistamisen tehokkaasti lainsäädäntöön. Tämä tarkistus voidaan hyväksyä ainoastaan siinä tapauksessa, että se muotoillaan uudelleen ja sisällytetään 3 artiklan 1 kohdan (konferenssien ja seminaarien järjestämistä koskevan) g alakohdan loppuun seuraavansuuntaisesti: ”[…] ja annettava päätelmiä ja suosituksia yhteisön toimielimille ”.

2.2.10. Tarkistus 26

Tässä 3 artiklan 1 kohtaa koskevassa tarkistuksessa lisätään uusi h c alakohta, jonka mukaan instituutin olisi kehitettävä kansainvälistä vuoropuhelua tasa-arvoasioista vastaavien elinten ja järjestöjen kanssa. Yhteistyöstä säädetään jo 8 artiklan 1 kohdassa, mutta Euroopan parlamentti haluaa korostaa sen arvoa lisäämällä sen myös tehtäviin. Yhteistyö kansainvälisten organisaatioiden kanssa on tärkeää, mutta sen merkitys ei saisi olla suhteeton instituutin kokoon ja talousarvioon nähden sen toiminnan ensimmäisessä vaiheessa. Tältä pohjalta katsottuna tarkistus voidaan hyväksyä, mutta se on muotoiltava uudelleen tehtävän keventämiseksi ja mukauttamiseksi johdonmukaiseksi muiden virastojen tehtävien kanssa. Sen vuoksi teksti olisi korvattava seuraavalla ilmaisulla, joka perustuu Euroopan työturvallisuus- ja työterveysvirastoa koskevaan tekstiin: ” kerätä tietoja sukupuolten tasa-arvoa koskevista kysymyksistä kolmansista maista ja kansainvälisistä järjestöistä ja antaa tällaisia tietoja niiden käyttöön ”.

2.2.11. Tarkistus 66/82

Tässä 10 artiklan 1 kohtaa (hallintoneuvoston kokoonpano) koskevassa tarkistuksessa tuetaan rajattua hallintoneuvostoa koskevaa komission kantaa, mutta siinä kokoonpanoa rajoitetaan vieläkin enemmän, 13 jäseneen (komission ehdottaman luettelon ja parlamentin kuulemisen perusteella valittavat yhdeksän jäsentä neuvostosta, yksi jäsen komissiosta sekä Euroopan tason valtiosta riippumattomien järjestöjen ja työmarkkinaosapuolten kolme äänioikeudetonta edustajaa) [4]. Tämä kanta on johdonmukainen parlamentin 1. joulukuuta 2005 antaman päätöslauselman kanssa, jossa käsitellään luonnosta toimielinten väliseksi sopimukseksi Euroopan unionin sääntelyvirastojen toimintakehyksestä.

Komissio kannattaa rajattua hallintoneuvostoa ja hyväksyy Euroopan parlamentin kannan, vaikka neuvoston ja komission edustajien määrä ei olekaan tasapuolinen, edellyttäen, että kyseisten toimielinten välinen tasapaino säilytetään niissä kysymyksissä, joissa komissio on vastuussa (työohjelman ja talousarvion hyväksyminen). Tämän vuoksi komissio ehdottaa, että 10 artiklan 7 kohtaan (hallintoneuvoston päätöksentekoa koskevat säännöt) lisätään seuraava säännös: ” Kun kyse on 10 artiklan 5 kohdan a ja d alakohdissa tarkoitetuista päätöksistä, komission edustajan äänen painoarvo on sama kuin kaikkien neuvoston edustajien äänien yhteinen painoarvo ”. Tämän lisäyksen myötä tarkistus voidaan hyväksyä, ja sen tueksi ehdotetaan lisäksi seuraavaa johdanto-osan kappaletta:

” Jotta varmistettaisiin instituutin tehokkuus ja otettaisiin huomioon sen koko ja tekninen luonne, instituuttia hallinnoi rajattu hallintoneuvosto, johon kuuluu yhdeksän edustajaa neuvostosta, yksi edustaja komissiosta ja kolme äänioikeudetonta edustajaa sidosryhmistä. Neuvoston ja komission välinen tasapaino on säilytettävä tapauksissa, joissa komissio on vastuussa (etenkin työohjelman ja talousarvion hyväksymisen yhteydessä).”

Euroopan parlamentin ehdottama hallintoneuvoston kokoonpano mahdollistaa sen, että vuorottelujärjestelmää käyttäen kaikkien jäsenvaltioiden edustajat ehtivät olla hallintoneuvoston jäseninä kerran kolmen toimikauden kuluessa (9 x 3 = 27), ja näin varmistetaan tarvittava maantieteellinen tasapaino. Sen vuoksi komissio ehdottaa, että tarkistukseen 66/82 lisätään seuraava teksti: ”1. Hallintoneuvostossa on […] Komission laatima luettelo, joka perustuu jäsenvaltioiden esittämiin ehdotuksiin ja puheenjohtajuusjärjestyksen mukaiseen vuorottelujärjestelmään, toimitetaan […]”.

Säännöksen tueksi ehdotetaan lisäksi seuraavaa johdanto-osan kappaletta:

”Jotta varmistettaisiin tarvittava maantieteellinen tasapaino jäsenvaltioiden välillä, hallintoneuvoston jäsenet nimitetään kutakin vuorotteluun perustuvaa toimikautta varten neuvoston puheenjohtajuusjärjestyksen mukaan.”

Komissio ehdottaa lisäksi hallintoneuvoston jäsenten toimikauden lyhentämistä viidestä vuodesta kolmeen vuoteen, jotta jäsenvaltioiden vuorottelu kyseisessä hallintoneuvostossa etenisi kohtuullisessa ajassa. Ehdotuksen 10 artiklan 2 kohdan neljäs alakohta muutetaan sen vuoksi seuraavasti: ”Toimikauden kesto on kolme vuotta, eikä sitä voida uusia.”

2.2.12. Tarkistus 40

Tässä 10 artiklan 2 kohdan viidettä alakohtaa koskevassa tarkistuksessa lisätään säännös, joka koskee hallintoneuvoston jäsenluettelon julkaisemista instituutin www-sivuston lisäksi kaikilla asiaa koskevilla www-sivustoilla. Tarkistus voidaan hyväksyä hiukan muutettuna (ilmaisu ” muilla asiaa koskevilla Internet-sivustoilla ” ilmaisun ”kaikilla asiaa koskevilla www-sivustoilla” sijaan).

2.3. Tarkistukset, joita komissio ei hyväksy

2.3.1. Tarkistus 1

Tämän tarkistuksen tarkoituksena on sisällyttää ehdotuksen oikeusperustaan perustamissopimuksen 3 artiklan 2 kohta, jossa otetaan käyttöön periaate, joka koskee miesten ja naisten välisen tasa-arvon huomioon ottamista kaikilla yhteisön politiikan aloilla. Tarkistusta ei voida hyväksyä, koska ainoastaan ne perustamissopimuksen määräykset, jotka muodostavat erityisen oikeusperustan miesten ja naisten tasa-arvoa koskevalle politiikalle, voidaan mainita perustettaessa kyseisen politiikan täytäntöönpanovälineenä toimiva instituutti. Lisäksi 3 artiklan 2 kohta ja sen tavoite mainitaan johdanto-osan 2 kappaleessa.

2.3.2. Tarkistus 23

Tässä 3 artiklan 1 kohdan h alakohtaa koskevassa tarkistuksessa viitataan nimenomaan työmarkkinaosapuoliin instituutin lähdeaineistokokoelman yhteydessä. Se ei ole tarpeen varsinkaan (sellaisenaan hyväksytyssä) tarkistuksessa 64/80 tehdyn täydennyksen vuoksi, jossa viitataan nimenomaisesti instituutin ja työmarkkinaosapuolten väliseen yhteistyöhön.

2.3.3. Tarkistus 30

Tällä 4 artiklan (Toiminta-alat ja työskentelymenetelmät) 3 kohtaa koskevalla tarkistuksella pyritään poistamaan virkkeen alkuosa ”Työn päällekkäisyyden välttämiseksi” ja säilyttämään ainoastaan osa ”resurssien parhaan mahdollisen käytön varmistamiseksi”. Toimintojen päällekkäisyyden välttäminen on tärkeä näkökohta, jota varten säädetään erityisistä työskentelymenetelmistä. Tarkistusta ei hyväksytä. Ks. myös tarkistus 7 (hyväksytty lisäyksen jälkeen).

2.3.4. Tarkistus 31

Tässä 4 artiklan 5 kohdan (uutta) 1 a alakohtaa koskevassa tarkistuksessa ehdotetaan säädettäväksi, että tiedot instituutin sopimussuhteista sekä annetuista tehtävistä ja asiaan liittyvistä järjestöistä on ilmoitettava vuosittaisessa toimintaraportissa. Tarkistusta ei voida hyväksyä, koska asetuksessa ei tarvitse säätää siitä, että nämä tiedot on esitettävä vuosiraportissa. Tämä asia kuuluu instituutin sisäisten sääntöjen piiriin.

2.3.5. Tarkistus 32

Tässä 4 a artiklaa koskevassa tarkistuksessa määritellään yksityiskohtaisesti instituutin virtuaalisen verkoston perustamismenettely (verkoston perustamisesta säädetään sellaisenaan hyväksytyssä tarkistuksessa 17). Tästä menettelystä ei tarvitse säätää asetuksessa. Hallintoneuvoston on annettava päättää siitä, kuinka tämä instituutin verkosto perustetaan.

2.3.6. Tarkistus 46

Tässä 11 artiklan 1 kohtaa (johtajan nimittäminen) koskevassa tarkistuksessa ehdotetaan kahta muutosta:

a) Tekstiin lisätään yksityiskohtainen menettely, jonka mukaisesti komission on laadittava ehdokasluettelo (Euroopan unionin virallisessa lehdessä ja muualla julkaistun kiinnostuksenilmaisupyynnön jälkeen pidetyn avoimen kilpailun perusteella). Tämä ei ole tarpeen, koska ehdotettua menettelyä käytetään kaikissa erillisvirastoissa.

b) Euroopan parlamentti kuulee kaikkia komission ehdottamassa luettelossa olevia ehdokkaita, eikä ainoastaan hallintoneuvoston valitsemaa ehdokasta. Tarkistusta ei hyväksytä. Komissio katsoo, että kaikkien luettelossa olevien ehdokkaiden kuuleminen tekisi menettelystä raskaan ja saattaisi jopa johtaa ristiriitatilanteisiin (silloin, kun hallintoneuvoston – jolla on nimittämisvalta – valitsema ehdokas ei olisi sama kuin Euroopan parlamentin ehdottama ehdokas). Komission ehdottamassa johtajan nimittämismenettelyssä esitetään, että valittu ehdokas voidaan kutsua Euroopan parlamentin kuultavaksi ennen virallista nimittämistä. Tämä käytäntö on toimielinten välisen sopimusluonnoksen mukainen. Lisäksi kysymys on laaja-alainen ja ajankohtainen myös useiden nykyisten erillisvirastojen kohdalla, joita koskevien asetusten muuttamisesta keskustellaan parhaillaan neuvostossa ja Euroopan parlamentissa. Sen vuoksi on noudatettava johdonmukaista lähestymistapaa.

2.3.7. Tarkistus 47

Tässä 11 artiklan 2 kohtaa (johtajan toimikauden jatkaminen) koskevassa tarkistuksessa ehdotetaan säädettäväksi, että jatkaminen ei perustu komission ehdotukseen eikä komissio yksin arvioi johtajan toimintaa, vaan arviointivastuu kuuluu myös Euroopan parlamentille ja hallintoneuvostolle. Tarkistusta ei voida hyväksyä. Nimittämisasiassa toimivaltaisen viranomaisen (eli hallintoneuvoston) kuuluu päättää toimessa olevan johtajan toimikauden jatkamisesta arvioinnin perusteella, koska se voi hylätä kaikki johtajan nimittämistä varten laaditussa luettelossa olevat ehdokkaat. Jotta objektiivisuus säilyisi, arvioinnin tekijän on oltava riippumaton nimittämisestä vastaavasta viranomaisesta; tämä koskee myös ehdokasluettelon laatimista. Komissiolla on luotettavaa ja tunnettua tietotaitoa ja asiantuntemusta, ja se noudattaa arviointimenettelyä, jota sovelletaan sen johtavien virkamiesten arviointiin. Komission ehdottamaa säännöstä sovelletaan laaja-alaisesti, ja se tulisi säilyttää johdonmukaisuuden vuoksi.

2.3.8. Tarkistus 51

Tässä 12 artiklan (Neuvoa-antava ryhmä) 8 kohtaa koskevassa tarkistuksessa ehdotetaan, että johtaja voi kutsua kokouksiin asiantuntijoita myös neuvoa-antavan ryhmän jäsenten ehdotuksesta. Tätä säännöstä ei tarvitse sisällyttää asetukseen, sillä asia kuuluu instituutin sisäisten sääntöjen piiriin.

2.3.9. Tarkistus 52

Tässä 19 artiklan (Kolmansien maiden osallistuminen) 1 kohtaa koskevassa tarkistuksessa annetaan esimerkkejä aloista, joilla instituutti ja kolmannet maat voivat tehdä yhteistyötä. Tätä säännöstä ei tarvitse sisällyttää asetukseen, sillä asia kuuluu instituutin sisäisten sääntöjen piiriin.

2.3.10. Tarkistus 54

Tässä 21 artiklaa (Tarkastelulauseke) koskevassa tarkistuksessa ehdotetaan säädettäväksi, että jos komissio arvioinnin jälkeen katsoo, että instituutin olemassaolo ei ole enää oikeutettu, se voi ehdottaa instituutin lakkauttamista. Tarkistusta ei voida hyväksyä johdonmukaisuuteen liittyvistä syistä; tässä on käytettävä kaikkiin erillisvirastoihin sovellettavaa vakiolauseketta.

3. PÄÄTELMÄT

Komissio hyväksyy kokonaisuudessaan seuraavat tarkistukset: 2, 3, 6, 9, 59/74, 13, 60/76, 15, 61/77, 17, 18, 62/78, 64/80, 65/81, 28, 29, 35, 36, 38, 39, 41, 42, 45, 48, 67/83, 68/84, 53 ja 55. Komissio hyväksyy hiukan muutettuina tarkistukset 4, 5, 7, 8, 10, 20, 63/79, 24, 25, 26, 66/82 ja 40. Komissio ei voi hyväksyä tarkistuksia 1, 23, 30, 31, 32, 46, 47, 51, 52 ja 54.

Komissio muuttaa Euroopan yhteisön perustamissopimuksen 250 artiklan 2 kohdan nojalla ehdotustaan edellä esitetyllä tavalla.

[1] KOM(2005) 81 lopullinen.

[2] KOM(2002) 718 lopullinen ja KOM(2005) 59 lopullinen.

[3] Tämä vaihtoehto perustuu vuonna 2002 perustettuun elintarviketurvallisuusviranomaiseen sovellettavaan lähestymistapaan; kyseinen virasto on ainoa, jolla on 18 jäsenestä koostuva rajattu hallintoneuvosto (14 neuvoston edustajaa, yksi komission edustaja ja kolme sidosryhmien edustajaa, joilla ei ole äänioikeutta).

[4] Tämä vaihtoehto perustuu vuonna 2002 perustettuun elintarviketurvallisuusviranomaiseen sovellettavaan lähestymistapaan; kyseisellä virastolla on 18 jäsenestä koostuva rajattu hallintoneuvosto (14 neuvoston edustajaa, yksi komission edustaja ja kolme sidosryhmien edustajaa, joilla ei ole äänioikeutta).